AFGØRELSE Nr. 3/1999 TRUFFET AF ASSOCIERINGSRÅDET

associeringen mellem De Europæiske Fællesskaber og deres medlemsstater på den ene side og Republikken Polen på den anden side

den 4. juni 1999

om ændring af afgørelse nr. 1/94 om fastsættelse af associeringsrådets forretningsorden

(1999/619/EF)

ASSOCIERINGSRÅDET HAR -

under henvisning til Europaaftalen om oprettelse af en associering mellem De Europæiske Fællesskaber og deres medlemsstater på den ene side og Republikken Polen på den anden side(1), særlig artikel 107, og

ud fra følgende betragtninger:

(1) Dialog og samarbejde mellem arbejdsmarkedets parter og de økonomiske interesseorganisationer i Det Europæiske Fællesskab og Polen kan bidrage væsentlig til udviklingen af forbindelserne mellem dem;

(2) det synes formålstjenligt at lade dette samarbejde foregå mellem medlemmerne af De Europæiske Fællesskabers Økonomiske og Sociale Udvalg og Det Polske Forbindelsesudvalg for Samarbejdet med De Europæiske Fællesskabers Økonomiske og Sociale Udvalg, ved at oprette et rådgivende paritetisk udvalg;

(3) associeringsrådets forretningsorden, der er fastsat ved associeringsrådets afgørelse nr. 1/94, bør derfor ændres -

TRUFFET FØLGENDE AFGØRELSE:

Artikel 1

Associeringsrådets forretningsorden suppleres med følgende artikler: "Artikel 15

Der oprettes et rådgivende paritetisk udvalg, som skal have til opgave at bistå associeringsrådet med at fremme dialogen og samarbejdet mellem arbejdsmarkedets parter og de økonomiske interesseorganisationer i Det Europæiske Fællesskab og i Polen. Denne dialog og dette samarbejde omfatter alle økonomiske og arbejdsmarkedsmæssige aspekter af relationerne mellem Fællesskabet og Polen i forbindelse med Europaaftalens gennemførelse. Udvalget udtaler sig om de spørgsmål, der opstår inden for disse områder.

Artikel 16

Det rådgivende paritetiske udvalg, i det følgende benævnt 'udvalget', sammensættes af ni repræsentanter for De Europæiske Fællesskabers Økonomiske og Sociale Udvalg og ni repræsentanter for Det Polske Forbindelsesudvalg for Samarbejdet med De Europæiske Fællesskabers Økonomiske og Sociale Udvalg.

Udvalget udfører sit arbejde i samråd med associeringsrådet eller for så vidt angår fremme af dialogen mellem samfunds- og erhvervskredse på eget initiativ.

Valget af medlemmer bygger på det princip, at det rådgivende paritetiske udvalg så nøjagtigt som muligt skal være en afspejling af arbejdsmarkedets parters organisationer og de forskellige økonomiske interesseorganisationer både i Det Europæiske Fællesskab og i Polen.

Det rådgivende paritetiske udvalgs formandskab varetages i fællesskab af et medlem af De Europæiske Fællesskabers Økonomiske og Sociale Udvalg og af et medlem for Det Polske Forbindelsesudvalg for Samarbejdet med De Europæiske Fællesskabers Økonomiske og Sociale Udvalg.

Det rådgivende paritetiske udvalg fastsætter selv sin forretningsorden.

Artikel 17

De Europæiske Fællesskabers Økonomiske og Sociale Udvalg på den ene side og Det Polske Forbindelsesudvalg for Samarbejdet med De Europæiske Fællesskabers Økonomiske og Sociale Udvalg på den anden side afholder hver især de udgifter til personale, rejse- og dagpenge samt til porto og telekommunikation, som deltagelsen i møder i det rådgivende paritetiske udvalg og dettes arbejdsgrupper medfører.

Udgifter i forbindelse med tolkning under møder, oversættelse og fremstilling af dokumenter afholdes af De Europæiske Fællesskabers Økonomiske og Sociale Udvalg med undtagelse af udgifter til tolkning og oversættelse til eller fra polsk, som afholdes af Det Polske Forbindelsesudvalg for Samarbejdet med De Europæiske Fællesskabers Økonomiske og Sociale Udvalg.

Udgifter i forbindelse med den praktiske afholdelse af møder afholdes af den part, som er vært for møderne."

Artikel 2

Denne afgørelse træder i kraft den første dag i den anden måned efter vedtagelsen.

Udfærdiget i Bruxelles, den 4. juni 1999.

På associeringsrådets vegne

B. GEREMEK

Formand

(1) EFT L 348 af 31.12.1993, s. 2.